google/wiki40b huggingface dataset:
תישית

היסטוריה

העיר נוסדה בשנת 1150 ועיקר פרנסתה על גידול תמרים במטעים שמדרום לעיר. לפי המסורת שוכנת תישית על תל בו התקיימו שבע ערים שונות זו אחר זו. במאה ה-11 הייתה תישית עיר ברברית חשובה ובמאה ה-12 נשלטה בידי שושלת מוראבט הברברית. העיר שכנה בשולי האימפריה של ניז'ר על נתיב הסחר בין ולאתה לוואדאן, ובמאה ה-13 עלתה חשיבותה בשל הסחר במלח שעבר דרכה. תישית בוצרה במאה ה-16 אך בשל מלחמות שבטים במאות ה-18 וה-19 עלה חלק ממנה באש. למרות מאבקים אלה, שמרה העיר על חשיבותה והייתה אחת הערים הגדולות בסהרה המערבית בסוף המאה ה-19, עת התגוררו בה כ-6,000 איש. אולם עם הירידה בהפקת המלח באזור היא שקעה במאה ה-20.

מבנה העיר

במרכזה של העיר ניצב המסגד ולידו מינרט רבוע. הבתים והחצרות הולכים וגדלים ככל שהם מרוחקים מהמסגד, ולאורך הרחובות חומות מתמשכות שבהן קבועים חלונות בגובה הקרקע ודלתות. הרחובות הצרים והמפותלים יוצרים אזורים מוצלים. בתי העיר בנויים מאבן, עץ או חומר, וקירותיהם מעוטרים לעיתים בדוגמאות אבן. רוב הבתים שימשו את התושבים הנוודים למגורים במשך תקופה קצרה בשנה, ועל כן שימשו בעיקר לאחסון. לחדרי הבתים אין ייעוד מוגדר וזה משתנה בהתאם לצרכים. מביצורי העיר שסימנו את קו הגבול בין העיר העתיקה לרבעים החדשים נותרו מקטעים בודדים בלבד. בתי העיר בנויים בהתאם לרובעיה באבן אדומה או ירוקה, ואבן לבנה שמורה למבנים הגדולים.
שמעון מזוז

ביוגרפיה

מזוז נולד בספקס שבתוניסיה להוריו עמוס וטיטה. את השכלתו  היסודית קנה בבית הספר אליאנס בעירו. עלה ארצה בשנת 1969 לשכונה ד' בבאר שבע. למד בתיכון מקיף ג' בעיר. 
בוגר תואר ראשון בכלכלה ומנהל עסקים מאוניברסיטת בן-גוריון בנגב. בעבר ניהל מפעל גדול בבאר שבע]. בעל רישיון תעופה ומשמש כטייס חובב.
בשנת 1991 עבר להתגורר במיתר. בשנת 2008 נבחר לחבר המועצה המקומית, עד לשנת 2013. 
במשך כ-18 שנה שימש כגזבר עיריית דימונה, ועד שנת 2017 שימש גם כמנכ"ל החברה הכלכלית בעיר. 
בבחירות המוניציפליות בשנת 2009 התמודד על ראשות המועצה המקומית והפסיד לאבנר בן-גרא, אך המשיך לכהן כחבר מועצה. בבחירות בשנת 2018 התמודד מול בן-גרא וחברי המועצה חדוה שקד ושמעון פרץ, זכה במקום השני ועלה לסיבוב השני, בו גבר על פרץ ברוב של 51.73 אחוזים, ונבחר לראשות המועצה.

חיים אישיים

נשוי לרחל, מורה, ואב לארבעה ילדים. בן-דודו הוא ניצב פרץ עמר, מפקד מחוז חוף במשטרת ישראל.
ח'אלד משעל

ביוגרפיה

ח'אלד משעל נולד בכפר סילוואד הסמוך לרמאללה. בשנת 1967 היגרה משפחתו לכווית, שם התגורר עד שנת 1990. הצטרף לאחים המוסלמים בשנת 1971. ב-1978 סיים תואר ראשון בפיזיקה ובמחשבים באוניברסיטת כווית. במהלך לימודיו, הקים כמה התארגנויות של סטודנטים פלסטינים תומכי האחים המוסלמים, ובראשם "תא הצדק האסלאמי", שניצח את רשימת הפת"ח בבחירות לראשות האיחוד הכללי של הסטודנטים הפלסטינים בכווית. היה מורה לפיזיקה ומחשבים בכווית, עד שגורש ממנה ב-1990. ב-1990 עבר לירדן, בה פעל בשנים 1994–1999. ב-1996, לאחר מעצרו של מוסא אבו מרזוק בארצות הברית, מונה לראש הזרוע המדינית של החמאס. עד אז היה סגנו של אבו מרזוק.

המשך חייו

בנובמבר 1999 גורש מירדן, ובמשך זמן רב התגורר בדמשק, בירת סוריה. 
מאז התנקשות ישראל באחמד יאסין ועבד אל-עזיז א-רנתיסי (במרץ ובאפריל 2004), נחשב משעל לאיש הבכיר ביותר בחמאס. 
בהודעה הראשונה לתקשורת כראש הארגון הודיע משעל, שארגונו יתנקש בחייהם של בכירים ישראלים, ועם זאת סייג את פעולות הארגון לשטחי ארץ ישראל ולאי פגיעה באזרחי ארצות הברית.
בריאיון בתחנת הטלוויזיה אלג'זירה ביוני 2002, הציע משעל להכין ולאמן ילדים לפעולות התאבדות.
משעל נמנה עם מובילי המהלך שהביא לשחרורם מהכלא הישראלי של 1,027 אסירים פלסטינים, בהם 280 רוצחים שנשפטו למאסר עולם, במסגרת עסקת שליט, בתמורה לשחרורו של גלעד שליט. בהודעתו על ההסכם התגאה משעל בהישג של שחרור 1,027 אסירים, בני כל הפלגים הפלסטיניים, והבטיח להמשיך במאמצים לשחרור האסירים הפלסטינים שנותרו בכלא. בקבלת הפנים שערך בקהיר לאסירים המגורשים לחו"ל, הבטיח להם משעל שעוד ישובו לפלסטין, והוסיף: "משא ומתן על בסיס כוח הוא הסיבה שאילצה את ישראל לשלם את המחיר".
ב-2012 הועברה הזרוע המדינית של חמאס לקטר.
ב-7 בדצמבר 2012 הגיע משעל, לראשונה בחייו, לביקור ברצועת עזה. בנאום שנשא בעצרת המונים בעזה, לציון 25 שנים לייסוד חמאס, אמר: "פלסטין היא שלנו, מהים ועד הנהר, ומהצפון ועד הדרום. פלסטין היא ערבית ואיסלאמית. לא נכיר בכיבוש הציוני ואין לגיטימציה לישראל ולכיבוש."
על פי הערכות, הונו של משעל מגיע ל-2–5 מיליארדי דולרים. במאמר אחר נאמד עושרו ב-2.6 מיליארדי דולרים, כשחלק מהנכסים רשומים על שם אשתו ובתו.
ארכיפלג פטרוס הקדוש ופאולוס הקדוש

היסטוריה

הארכיפלג התגלה במקרה ב-20 באפריל 1511 במהלך מסע של הצי הימי הפורטוגלי. במהלך המסע, התרסקה קרוולת פטרוס הקדוש על האיים. הניצולים חולצו על ידי קרוולת פאולוס הקדוש. כך קיבלו האיים את שמם.
ב-16 בפברואר 1832 ביקר באיים צ'ארלס דרווין כחלק ממסעו על ספינת הביגל. דרווין תיעד את בעלי החיים שמצא באיים, ובהם סולה כחולת-רגל, עכבישים גדולים, ועוד. מעניין לציין שדרווין לא מצא ולו צמח אחד.
במהלך מלחמת העולם השנייה, סופח האי מבחינה מינהלית לטריטוריית פרננדו די נורוניה.
ב-1 ביוני 2009 התרסק מטוס מדגם איירבוס A330-200 שהיה בטיסה 447 של אייר פראנס, בדרכו מריו דה ז'ניירו לפריז בסמוך לארכיפלג.

תחנת המחקר

בשנת 1998 חנך חיל הים הברזילאי תחנת מחקר במקום, אשר מאוישת על ידי ארבעה חוקרים מתחלפים. התחנה נהרסה בצונאמי שפקד את האיים בין ה-5 ל-6 ביוני 2006. צוות התחנה מצא מחסה במגדלור, ולאחר זמן מה חולץ בידי ספינת דיג. בשנת 2007 הוקמה תחנה חדשה, גדולה יותר, מפותחת יותר וממוגנת יותר מקודמתה.
אילאם

היסטוריה מודרנית

במהלך מלחמת איראן-עיראק, מחוז אילאם ספג נזקים כבדים. הפצצות עיראקיות כבדות הרסו את המערכת הכלכלית במחוז, ומאז מחוז אילאם נשאר אחד המחוזות הנחשלים ביותר באיראן.
אחוז האבטלה במחוז עמד, בשנת 2003, על 19.9% .
לאחרונה החלה ממשלת איראן להשקיע בפיתוח ובקידום של תעשיות מתקדמות במחוז, כדוגמת המפעל הפטרו-כימי שנבנה בשיתוף פעולה עם ממשלת יפן.
תחום אחר בו המחוז צפוי להתפתח הוא תיירות: במחוז אילאם יש יותר מ-170 אתרים היסטוריים, אף כי חלקם עדיין זקוק לפיתוח ולהסדרה.
טקס פרסי אוסקר ה-82

זוכים ומועמדים

המועמדויות לטקס פרסי האוסקר ה-82 הוכרזו ב-2 בפברואר 2010 בתיאטרון סמואל גולדווין בבוורלי הילס על ידי נשיא האקדמיה טום שארק והשחקנית אן האת'וויי.
הסרטים עם מירב המועמדויות היו "מטען הכאב" ו"אווטאר" עם 9 מועמדויות כל אחד מהם. הזוכים הוכרזו בטקס מיוחד שנערך ב-7 במרץ 2010.

פרסים מיוחדים

הטקס שבו הוצגו הפרסים המיוחדים נערך ב-14 בנובמבר 2009.
קהליתנו

קְהִליתנו הוא קובץ ספרותי שהוציאו לאור אנשי תנועת הנוער "השומר הצעיר" בארץ ישראל בשנת תרפ"ב 1922.
 ב"קהיליתנו" נפרש מנעד הרעיונות, הדעות, הרגשות והחוויות המייצגות של הכותבים, עולים חדשים וחלוצים, כמו של רבים מבני דורם אנשי העלייה השלישית. על כן, הוא מוקד למחקר ענף בהיסטוריוגרפיה הישראלית.
השתתפו בקובץ חניכי "השומר הצעיר" וחבריהם, בהם: אליהו רפפורט, דוד כהנא, דוד שמטרלינג, נתן ביסטריצקי, מיכאל אסף, יהושע בירר, הוגו ברגמן, ודוד הורוביץ.

מקורות ותכנים

משתתפי הקובץ היו צעירים בשנות העשרים לחייהם, וחבריהם בשנות השלושים לחייהם, אשר ביטאו בקובץ קשת של דעות ורעיונות, שנשמעו באותה תקופה במערב. הם הכירו את ארון הספרים היהודי, את הספרות היוונית הקלאסית, ספרות עברית חדשה והגות ציונית בת זמנם.

הד ציבורי

הקובץ זכה בעת יציאתו לאור, לתשומת לבם ולהתייחסותם, בעל פה ובכתב, של אישי רוח חשובים ביישוב, בהם המשורר חיים נחמן ביאליק, הוגה הדעות הוגו ברגמן ורבי בנימין. מהדורת פקסימיליה של "קהליתנו" ראתה אור (עם שינויים זעירים אחדים) על ידי אנשי "השומר הצעיר" בשנת תשכ"ד 1964, ובמהדורה מהודרת בעריכתו של מוקי צור בהוצאת יד יצחק בן-צבי בירושלים בשנת תשמ"ח 1988.
סופיה, נסיכת הולנד

ביוגרפיה

סופיה נולדה ב-8 באפריל 1824 בהאג, שהשתייכה לממלכה המאוחדת של ארצות השפלה, לוילם, נסיך אורנז' ולאנה פבלובנה, הנסיכה הגדולה של רוסיה, בתו של פאבל הראשון, קיסר רוסיה.
ב-8 באוקטובר 1842 התחתנה סופיה עם בן דודה קרל אלכסנדר, נסיך הכתר של סקסוניה-ויימאר-אייזנך, ממנו נולדו לה 4 ילדים. סופיה לא הייתה יפה בכלל, אולם פיצתה על זה בעזרת פיקחותה הרבה, וכן על ידי הלבושים והתכשיטים הנאים שתמיד לבשה. בשנת 1853 מת חמיה קרל פרידריך, הדוכס הגדול של סקסוניה-ויימאר-אייזנך, ובעלה עלה לשלטון במקומו כקרל אלכסנדר, הדוכס הגדול של סקסוניה-ויימאר-אייזנך. בשנת 1890 מת אחיה וילם השלישי, מלך הולנד, ובתו עלתה לשלטון במקומו כוילהלמינה, מלכת הולנד, תוך שסופיה משמשת כנסיכת הכתר עד למותה ב-23 במרץ 1897.
פיקלילי

פיקלילי (באנגלית: Piccalilli) הוא מאכל נפוץ במטבח הבריטי העשוי מירקות חמוצים קצוצים בצירוף תבלינים.
במטבח הבריטי מקובל להכין את הפיקלילי מכרובית, חרדל וכורכום, ונהוג להגישו לצד נקניקים, בשר חזיר, ביצים, קלי או גבינה.
לפיקלילי טעם חמוץ מתוק ולרוב לו צבע צהוב בוהק (בשל תבלין הכורכום).
בדרום ארצות הברית נהוג לאכול פיקלילי העשוי מעגבניות ירוקות (לא בשלות). צבעו של מאכל זה ירוק.
מפלגת העם הלאומית (ג'מייקה)

היסטוריה

המפלגה נוסדה ב-1938, המפלגה הפוליטית הראשונה במרחב הקריבי דובר אנגלית. מייסדה ומנהיגה הראשון היה נורמן מנלי, שהנהיג את המפלגה עד 1969 וכיהן כראש השרים של ג'מייקה לפני שקיבלה עצמאות. בנו, מייקל מנלי, הוביל את המפלגה בין השנים 1969 ועד 1992.
המפלגה פנתה לקולות העניים ולתעמולת הבחירות שלה ב-1972 התגייסו בין השאר אמני הרגאיי בוב מארלי ומקס רומיאו, שהופיעו בכפרים על מנת לגייס בוחרים. שירו של רומיאו, "Let the Power Fall on I" אף הפך להמנון המפלגה בבחירות.
תמניון מכוכב

תמניון מכוכב הוא הפאון המכוכב של תמניון. הוא מורכב משני ארבעונים הפוכים.
בשפה העממית הוא מכונה לעיתים "מגן דוד תלת-ממדי" בשל הדמיון החזותי שלו לצורה זו. שם נוסף ומיוחד שניתן לו בתורת הקבלה ובקהילות העידן החדש הוא "מרכבה".

מתמטיקה

תמניון מכוכב מורכב משני ארבעונים משוכללים הפוכים, כך שלכל קודקוד של ארבעון אחד יש קודקוד מקביל לו מהארבעון השני, ועוד שלושה קודקודים מהארבעון השני שהמרחק בינו לבין כל אחד מהם שווה. הצורה המתקבלת היא שמונה ארבעונים קטנים יותר, שכל אחד מהם מחובר בצלעותיו לשלושה ארבעונים אחרים.
הוא מורכב מ-24 פאות בצורת משולשים שווי-צלעות, 12 מקצועות ו-8 קודקודים. יש לו עוד 12 מקצועות קטנים יותר המחברים בין הארבעונים ומהווים את התמניון המשוכלל החסום בתוכו, ועוד 6 קודקודים המחברים בין הארבעונים ומהווים את קודקודי התמניון.
תמניון מכוכב הוא הפאון המכוכב הפשוט ביותר (לארבעון ולקובייה אין פאונים מכוכבים מפני שהזווית הדו-מישורית שלהם קטנה מ-90° או שווה אליה), וחיבור של 8 הקודקודים שלו יוצרים קובייה.

בעולם הקבלה

בשפה העברית, השם שניתן לתמניון מכוכב בקהילות העידן החדש ובתורת הקבלה הוא מרכבה. ככל הנראה, אין קשר בין שם זה לבין כלי הרכב בעל אותו השם, הנמשך על ידי סוסים. שמה של צורת המרכבה נגזר מהשורש ר.כ.ב., ומכיוון שלשורש זה ישנן כמה משמעויות, ישנם דיונים בשאלה מהי המשמעות שממנה נגזר השם.
צורת המרכבה מופיעה בהקשרים רבים בעולם הקבלה, ומקבלת משמעויות עמוקות. מלבד זאת, היא גם נפוצה בתור קישוט לבית או תכשיט.
עיצוב אוניברסלי

עיצוב אוניברסלי או תכנון אוניברסלי הוא תכנון הלוקח בחשבון את השמישות. דהיינו, עיצוב אוניברסלי הוא עיצוב שמטרתו להפוך את המערכת (מבנה, מכשיר, נוהל, מערך שיעור וכיוצא בזה) לכזו שמגוון האנשים היכולים לתפעל אותה ביעילות או לקבל ממנה שירות יעיל, הוא מקסימלי. זה כולל אנשים עם לקות המצוידים או שאינם מצוידים בטכנולוגיה מסייעת.
עיצוב אוניברסלי הוא מושג יחסי ולא מוחלט. בלתי אפשרי לתכנן מערכת שתשרת ביעילות כל אדם שנולד או כל אדם שיכול להיוולד. מערכת מסוימת יכולה להיות מעוצבת אוניברסלית ביחס למרבית או לכל המערכות הדומות לה. אפשר לשפר את העיצוב האוניברסלי של מערכת אבל אי אפשר להפוך אותה למעוצבת אוניברסלית באופן מוחלט.
נעם-צביה

רשת נעם-צביה (נקראת גם מרחביה) היא רשת חינוך ציונית-דתית, המחנכת בנים ובנות בנפרד ברמה תורנית גבוהה.
לאחר יסוד בית ספר נעם ברחובות ואולפנת צביה רחובות, הוקמה רשת נעם צביה ואולפנות ובתי ספר הצטרפו לה, והרב איתן איזמן עמד בראשה במשך עשרות שנים. בשנת 2015 מונה הרב שמחה בונים ויסמן להחליפו. מנכ"ל הרשת הוא ינקי פרידמן.

הרקע להקמת הרשת

בשנות השישים של המאה העשרים, לאחר שרמת החינוך בבתי הספר הממלכתיים דתיים לא סיפקה את בקשות ההורים, רבים מהם בוגרי ישיבת מרכז הרב, לחינוך תורני ברמה גבוהה, ולאחר שנעשה ניסיון (שלא צלח) לפתיחת כיתות תורניות בבית הספר "מימון" שבקריית משה, הוקם בית הספר נעם בקריית משה שבירושלים, בו ניתן תגבור ללימודי הקודש. בית הספר (ולימים רשת נעם) הוקם בידי עמותת "מרחביה - האגודה לקידום החינוך התורני" בראשות הרב יעקב פילבר. המוסדות ממשיכים את הקו האידאולוגי של ישיבת מרכז הרב ושלושת מייסדי בית ספר נעם בירושלים, הרב יעקב הלוי פילבר, הרב נפתלי בר-אילן והרב איתן אייזמן  הם בוגרי ישיבה זו.

נעם

ב-1971 נוסדה רשת של בתי ספר יסודיים, על פי המודל של בית הספר בשכונת קריית משה בירושלים, הקיים עד היום.
לאחר מספר שנים הוקמה גם ישיבה תיכונית לבוגרי בית הספר היסודי, ששהתה מספר שנים בקריית משה, ולאחר מכן עברה למשכנה החדש בגבעת מרדכי.
בשנת 2008 הוקם מבנה נוסף בשטח הישיבה ובו 2 בתי-מדרש וחדר אוכל. כמו כן בישיבה ישנן מגמות רבות, וביניהן: איכות הסביבה, פיזיקה, כימיה ביולוגיה, מחשבים, קולנוע, היסטוריה וא"י. בנוסף פועלים מסלולים מתוגברים של סייבר ואקדמיה בתיכון.הישיבה מכילה מגוון רחב של תלמידים בכיתות ז'-י"ב, וביניהם עולים חדשים.
בישיבה לומדים תלמידים מכל קצוות ירושלים ושכנותיה.
בנוסף במבנה הישיבה שוכנת פנימיה, חדר מוזיקה, חדר קולנוע אור קולי, חדר כושר ואולם ספורט חדשני.
ראש הישיבה במשרה חלקית כיום הוא הרב שמחה בונים ויסמן וממלא מקומו הרב אורי ביר, מנהל חטיבת הביניים הוא הרב אמיר דדון ומנהל התיכון הוא הרב אלי רוזנבאום. הישיבה מציעה מגוון רחב של פעילויות ומסגרות התנדבותיות בכיתות השונות, בנוסף קיים מסלול חדש הנקרא-"שביל ישראל"-מסע רגלי בארץ ישראל.
בחודשי הקיץ ישנו מסלול ייחודי למעוניינים בחטיבת הביניים שמשלב בין לימודי קודש והנאה בהנחיית הרב אהוד שרגא ואיתמר וולר.

צבי"ה

במקביל, הוקמה אולפנה לבנות ברחוב ירמיהו בירושלים, הקרויה צבי"ה על-שם הרב צבי יהודה הכהן קוק, שמקימיה היו מתלמידיו. לימים, התפתחה רשת של כעשרים אולפנות על-פי אותו מודל. לרשת משתייכות גם עשר ישיבות תיכוניות.
צביר הבתולה

צביר הבתולה הוא צביר גלקסיות גדול המכיל כ-2,000 גלקסיות עם מסה כוללת של כ-10¹⁵ מסות שמש וקוטר של כ-15 מיליון שנות אור. הצביר נמצא בקבוצת הכוכבים בתולה (וגולש לתוך קבוצת שערות ברניקי) במרחק של כ-54 מיליון שנות אור משביל החלב והוא הצביר הגדול הקרוב ביותר לקבוצה המקומית. צביר זה נמצא במרכזו של צביר-על הבתולה המכיל גם את הקבוצה המקומית וכן קבוצות גלקסיות וצבירי גלקסיות נוספים.

היסטוריה

הגלקסיה הראשונה מהצביר שהתגלתה היא M49 שהתגלתה על ידי שארל מסיה בשנת 1771 ושמונה שנים מאוחר יותר, בזמן שעקבו אחרי שביט שעבר באזור גילו יוהאן גוטפריד קלר, בארנבוס אורייאני ושארל מסיה, את M58‏, M59,‏ M60 ו-M61. בשנת 1781 גילו מסיה ועוזרו פייר מאשן עוד 11 גלקסיות (M84‏ - M91, ו-M98‏ - M100. בסך הכל נמצאות בקטלוג מסיה 16 גלקסיות מתוך הצביר. בשנים שלאחר מכן נתגלו עוד עשרות גלקסיות גדולות בצביר וכיום מספרן מוערך בכ-2,000, כאשר כ-200 מתוכן הן גלקסיות גדולות (והשאר גלקסיות ננסיות). הקטלוג הכללי החדש מכיל כ-160 גלקסיות החברות בצביר.

מאפיינים

צביר הבתולה הוא צביר דליל יחסית ובעל צורה לא סדורה. הוא מכיל כ-130 גלקסיות ספירליות, כ-50 גלקסיות עדשה וכ-30 גלקסיות אליפטיות. שאר הגלקסיות שבו הן גלקסיות ננסיות שרובן הגדול גלקסיות ננסיות אליפטיות. בצביר יש שלושה אזורים מעט יותר צפופים שמהווים תתי-צבירים: תת-צביר הבתולה A שמקיף את M87, תת-צביר הבתולה B שמקיף את M49 ותת-צביר הבתולה C שמקיף את M59. נראה שהגלקסיות האליפטיות וגלקסיות העדשה נוטות יותר להצטופף בצבירים ועל הקווים המחברים אותם בעוד שהגלקסיות הספירליות והננסיות מפוזרות באופן אקראי יותר. המהירות הממוצעת של גלקסיות הצביר ביחס לשביל החלב היא כ-1,100 קילומטר בשנייה, אבל בשל מסתו העצומה של הצביר, הגלקסיות השונות נעות במהירויות גבוהות אחת ביחס לשנייה כך שההסחה לאדום שלהן משתנה מאוד ומראה שהתפלגות המהירויות יחסית לשביל החלב, נעה בין 517- קילומטר לשנייה (IC 3258, מתקרבת לשביל החלב) ל-2,524 קילומטר לשנייה (NGC 4388, מתרחקת משביל החלב), כלומר המהירות היחסית בין שתי הגלקסיות האלה, ששתיהן חברות הצביר, היא כ-3,000 קילומטר בשנייה. למרות שהקבוצה המקומית וצביר הבתולה מתרחקים זה מזה, על פי מסותיהם הם צפויים להאט עד לעצירה ואז להתקרב עד שיתנגשו ויתמזגו לצביר אחד.
בצביר זה התגלה לראשונה כוכב תועה.
אינוולוציה (תורת החוגים)

בתורת החוגים, אינוולוציה על חוג R היא אנטי-אוטומורפיזם מסדר 2, כלומר העתקה  המקיימת את התכונות הבאות: , , ו-  לכל x,y בחוג. 
אינוולוציה על חוג קומוטטיבי אינה אלא אוטומורפיזם מסדר 2 לכל היותר, ובאופן כללי צמצום האינוולוציה למרכז של R משרה אוטומורפיזם מסדר 2 לכל היותר.

אינוולוציות ותבניות ביליניאריות

כל תבנית ביליניארית לא מנוונת על מרחב וקטורי V (מממד סופי) מגדירה אנטי-אוטומורפיזם  על , לפי . זוהי אינוולוציה אם התבנית סימטרית או אנטי-סימטרית, הרמיטית או אנטי-הרמיטית. האינוולוציה מסוג ראשון אם התבנית סימטרית או אנטי-סימטרית, ומסוג שני אם היא הרמיטית או אנטי-הרמיטית.
מבצר יחיעם

מבצר יחיעם כיום

המבצר מהווה גן לאומי מוכרז וסיורים וביקורים מתקיימים בו משך כל השנה.
מאז שנת 1992 מתקיים במקום במהלך חול המועד סוכות "פסטיבל רנסאנס במבצר יחיעם". הפסטיבל כולל פעילויות למשפחות ולילדים ברוח תקופת הרנסאנס, וכן קונצרטים של מוזיקה קלאסית המנוגנים לרוב בכלים תקופתיים.
מדי קיץ מתקיימים באולם המרכזי של המבצר מופעי מחול.
מנצנץ כוכב קטן

"מנצנץ כוכב קטן" או "בין שמים לענן" (באנגלית: Twinkle, Twinkle, Little Star) הוא שיר ערש אנגלי שחיברה המשוררת ג'יין טיילור בשנת 1806.
לחן השיר מבוסס על שיר ילדים צרפתי משנת 1761 בשם "Ah! Vous dirai-je, Maman" ("אה! אני אומר לך, אמא"), אשר שימש גם בשירים אחרים, כמו "Baa, Baa, Black Sheep" ושיר האלפבית האנגלי.
השיר תורגם לשפות רבות, ובהן עברית.
השיר הופיע לראשונה באוסף שירים של ג'יין טיילור ואחותה בשם "שירים לחדר התינוקות" (Rhymes for the Nursery), תחת הכותרת "הכוכב" (The Star). באינדקס שירי הפולק של רוד (Roud Folk Song Index), הוא מופיע תחת האינדקס 7666.
המשורר יהונתן גפן תרגם את השיר לעברית וכלל אותו בספרו לילדים הכבש השישה עשר.
קידוד אודיו

קִידּוּד אודיו הוא פתרון טכנולוגי שנועד להקטין את נפחם של קובצי אודיו תוך פגיעה מינימלית באיכותם, על מנת שידרשו פחות נפח אכסון או שיהיה ניתן לשדר אותם באמצעות רוחב פס נמוך יותר. קיימים אלגוריתמים שונים לקידוד אודיו, רובם מאבדי נתונים (כדוגמת MP3) וחלקם משמרי נתונים (כדוגמת WAV). הקידוד מתבצע באמצעות התקן או תוכנה המכונים מקודד (encoder), על מנת לצפות בקובץ אודיו מקודד יש להשתמש ברכיב מפענח (decoder).
שומרים (ארגון)

שומרים (באנגלית: Shomrim) הם ארגוני שיטור קהילתיים הפועלים בקהילות יהודיות רבות ברחבי העולם, במטרה להילחם בפשע ובאנטישמיות. הם עובדים בשיתוף פעולה הדוק עם גורמי אכיפת החוק במדינה, שמנפיקות לחברי הארגון תעודות רשמיות. הארגונים פועלים גם כגורם מקשר בין המשטרה לבין הקהילה המקומית, והם מסייעים בין היתר באמצעות מתן עדויות או הבאת מתלוננים מתוך הקהילה אל בתי המשפט.
אגודת השומרים הראשונה והידועה מביניהם הוקמה במשטרת ניו יורק בשנת 1924. סרן יעקב קמינסקי היה נשיאה הראשון. הארגון פרח במיוחד בתקופת השפל הגדול, כאשר עבודות השירות האזרחי שהציע סיפק אמצעי פרנסה לרבים בקהילה היהודית. בשנים 1935-37 נוספו לארגון 400 חברים, ובשנת 1939 ניסו להתקבל כ-33,000 אנשים, מתוכם עברו את המבדקים רק 1,440, כשליש מהם יהודים. רובם היו בוגרי אוניברסיטאות ובעלי מקצועות חופשיים. לאורך שנות קיומו החזיקו שוטרי הארגון במגוון דרגות במשטרת ניו יורק, חלקן בכירות מאוד.
בחלק מהקהילות משמשים הארגונים כמעין תחליף למשטרה המקומית. מתנדבי הארגון מסיירים ברכבים מסומנים של הארגון, ונענים לקריאות חירום של אנשי הקהילה, שנמנעים לעיתים מליצור קשר עם המשטרה המקומית.
NGC 3628

היסטוריה

לגלקסיה בהירות מדרגה 9.48 והיא התגלתה ב-8 באפריל 1784 על ידי האסטרונום ויליאם הרשל, וקיבלה את הציון V.8 בקטלוג הערפיליות שפרסם בשנת 1786, כשהיא מתוארת כבהירה ומאורכת. בנו, ג'ון הרשל, צפה בה גם כן מספר פעמים ורשם אותה כערפילית מספר 859 בקטלוג הערפיליות שפרסם בשנת 1833, בו הוא תיאר אותה כמאוד ארוכה וצרה, מתבהרת בהדרגה בכיוון המרכז, ובתצפיות שונות תיאר אותה כבהירה למדי, חלשה או חלשה למדי. הוא הכניס אותה לקטלוג הכללי של ערפיליות וצבירי כוכבים תחת הציון GC 2378 ובשנת 1888 ג'ון דרייר הכניס אותה לקטלוג הכללי החדש תחת הציון NGC 3628, כשהיא מתוארת כבהירה למדי, גדולה מאוד ומאורכת מאוד.

תכונות

גודלה הזוויתי של NGC 3628 הוא כמעט 15 דקות קשת - כחצי קוטרו של הירח המלא, שממרחקה שקול לקוטר של קרוב ל-140,000 שנות אור, כ-40% יותר מקוטרו של שביל החלב. קו הראייה מכדור הארץ אל הגלקסיה משיק למישור הדיסקה שלה כך שהיא נראית מצידה, ולכן צורתה מאורכת וצרה מאוד, רוחבה הזוויתי הוא כחמישית בלבד מאורכה. מסיבה זאת שטח הפנים שניתן לראייה הוא קטן יחסית, כך שלמרות גודלה, היא פחות בהירה משתי שכנותיה שהתגלו 4 שנים לפניה על ידי שארל מסיה. מסתה מוערכת בכ-‎1.1×10¹¹‎ מסות שמש, כחמישית ממסת שביל החלב, כאשר כשני שלישים ממנה, כ-‎7×10¹⁰‎ מסות שמש היא מסת הכוכבים שבה. בנוסף הגלקסיה עשירה מאוד בגז מימן נייטרלי (אזורי H I), שמסתו הכוללת בגלקסיה מגיעה לכ-‎2.4×10⁹‎ מסות שמש, והיא מכילה גם כמות גדולה של אבק שמסתו מוערכת בכ-‎5.2×10⁷‎ מסות שמש. שאר המסה היא של חומר אפל שטיבו אינו ידוע. בשל כמויות הגז והאבק הגדולות שבגלקסיה, מתרחשת בה יצירה של כוכבים חדשים בקצב גבוה יחסית של כ-5 מסות שמש בשנה.
בשל הקרבה של NGC 3628 ל-M65 ול-M66, היא מושפעת מכוחות הכבידה שלהן מה שגורם לעיוותים בצורתה ולעננים גדולים של מימן שנפלטים מקצותיה. אחד העננים יוצר חיבור שאורכו למעלה מ-300,000 שנות אור בינה ובין M65. צורתה המעוותת וכמות האבק שבה מרמזים על אירוע של התנגשות בגלקסיה אחרת בעבר, ולפי סימולציות נראה שהיא התנגשה ב-M66, שגם היא גלקסיה ספירלית מעוותת. בעננים שנפלטים מהגלקסיה ממשיכים להווצר כוכבים חדשים, אך צפיפותם נמוכה.
אורסון הייד

אורסון הייד (Orson Hyde;‏ 8 בינואר 1805 – 28 בנובמבר 1878). ממנהיגי הקהילה המורמונית במאה ה-19. שהה בארץ ישראל בשנים 1841–1842.

קורות חיים

נולד במדינת קונטיקט בארצות הברית והצטרף לכנסייה המורמונית ב-1831. שנים רבות פעל כשליח האמונה המורמונית ברחבי ארצות-הברית, באירופה ובארצות האימפריה העות'מאנית. הטיף לשיבת ציון והיה חלוץ ההיאחזות המורמונית בארץ ישראל. מאפריל 1841 ועד דצמבר 1842 התגורר בירושלים. ביום 24 באוקטובר 1841, עם שחר, עלה אל הר הזיתים ושם נשא תפילה למען קיבוצם בארץ הקודש של "נִדחֵי ישראל ונפוּצוֹת יהודה" ולמען בניין ירושלים וקימום בית המקדש.
לזכרו הוקם הגן בעמק צורים, למרגלות מתחם האוניברסיטה המורמונית בירושלים שבמורדות הר הצופים. הגן, שנחנך באוקטובר 1979, משתרע על פני שמונה דונם ובו פינות חורש טבעי. הגן מכיל תיאטרון בן 150 מושבי-אבן הצופה לעבר נחל קדרון והעיר העתיקה, ושביל מוליך ממנו אל כנסיית גת שמנים.
כמו כן נקראה על שמו של אורסון הייד הכיכר בכניסה למתחם המכללה האקדמית נתניה, סמוך למרכז הכנסים שם. ההקדשה לזכרו נעשתה ביוזמתו של פרופ' יוסף גינת, סגן נשיא המכללה לקשרים בינלאומיים ולמחקר, ששימש כפרופסור-אורח באוניברסיטת יוטה שבארצות הברית והיה מקורב לראשי הקהילה המורמונית.
גליה סדן

הרבה גליה סדן היא רבה רפורמית ופעילה מרכזית בתחום אולפני הגיור הרפורמיים בישראל. משרתת כאם בית הדין (אב"ד) של מועצת הרבנים המתקדמים בישראל (מר"ם).

ביוגרפיה

סדן נולדה בשנת 1967 (תשכ"ז)  בקיבוץ יחיעם שבגליל המערבי, שהשתייך לקיבוץ הארצי. בעלת תואר מוסמך לספרות עברית מאוניברסיטת תל אביב. כחניכת "השומר הצעיר" נפגשה עם מדריכי תנועת הנוער של היהדות המתקדמת (רפורמית) בישראל וביקרה בקיבוץ הרפורמי לוטן שבערבה. החוויה הובילה בהדרגה להצטרפות לקהילה רפורמית ולאחר מכן להצטרפות (תשנ"ט) לתוכנית הישראלית לרבנות בהיברו יוניון קולג'. סדן הוסמכה לרבנות בשנת 2003.
סדן מכהנת למעלה מעשור כרבה בקהילת בית-דניאל (תל אביב) לצידם של הרב מאיר אזרי והחזן פרדי פאר. במסגרת זו היא מנהלת גם את מרכז הגיור הרפורמי בתל אביב, שבמסגרתו מתגיירים כ-150 נשים, גברים וטף מדי שנה. גיורם מוכר במדינת ישראל לצורך רישום במרשם האוכלוסין שבמשרד הפנים, אך אינו מוכר על ידי הרבנות הראשית לישראל. תחומי פעילות נוספים: ריכוז תחום בני ובנות המצווה (כמאתיים בנים ובנות כל שנה); הוראת מקרא ותלמוד; דרשות והנחיית תפילות; עריכת טקסי מעגל חיים.
סדן תרמה ותורמת במהלך השנים לפעילות מר"ם והתפתחותה בתפקידים שונים במזכירות המועצה ובוועדת הביקורת שלה. בין השנים 2007-2015 היא שרתה כרכזת ומנהלת מר"ם – מועצת הרבנים המתקדמים (רפורמים) בישראל. במסגרת זו הייתה שותפה להוצאתם לאור של הגדה לזמן הזה, השמחה שבלב – מחזור לרגלים ולשבתותיהם ולתרגום סידור העבודה שבלב" לאנגלית. בשנת 2018 היא נבחרה לעמוד בראש בית הדין של מר"ם (אב"ד), ומשמשת מתחילת 2019 כאם בית הדין הראשונה בתולדות המועצה. 
סדן חברת ועדת הביקורת בארגון "שומרי משפט – רבנים למען זכויות אדם" וכיהנה בעבר כחברת מזכירות הארגון.
סדן היא אם לבן.
רכס לקי (אנטארקטיקה)

גילוי הרכס

פסגות הרכס התגלו ממרחק על ידי ציידי לוויתנים נורווגיים, והופיעו בתרשים משנת 1947 מעשה ידי ה. האנסן (H Hansen).

מקור השם

שמו של הרכס ניתן לו על ידי ועדת השמות והמדליות האנטארקטית של אוסטרליה.
הרכס נקרא על שמו של דאגלס לקי (Douglas Leckie), מחיל האוויר המלכותי האוסטרלי, שפיקד על טייסת חייל האוויר המלכותי האוסטרלי שהייתה מוצבת בתחנת מוסון בשנת 1956, והיה טייס במטוסי אוסטר בהם טס פיליפ לו (Phillip Law), אשר מיפה את הרי הרכס.
צ'והוייב

היסטוריה

היישוב הוקם על ידי קוזאקים אוקראינים וחיילים רוסים ב-1638 במטרה לשמור על גבולותיה של רוסיה מפני פלישות של שבטים נוודים. ב-1639 במקום הוקמה טירה.
ב-1780 צ'והוייב קיבלה מעמד של עיר. ב-1897 התגוררו בעיר 12,500 תושבים, מתוכם 86 אחוזים אוקראינים ו-9 אחוזים רוסים.
העיר נכבשה על ידי הגרמנים ב-30 באוקטובר 1941 ושוחררה על ידי הצבא האדום ב-10 בפברואר 1943.
מצפה הכוכבים פאלומר

היסטוריה

המצפה נוסד לאור חזונו של האסטרונום ג'ורג' אלרי הייל לבנות טלסקופים בעלי מראות מחזירות גדולות מאלו שהיו קיימות אז. הפרויקט השאפתני יצא לדרך בשנת 1928 ונעזר בתרומה של 6 מיליוני דולרים מקרן רוקפלר. בשנת 1949, כאשר הטלסקופ הראשי במצפה הופעל לראשונה, הוא היה הטלסקופ הגדול מסוגו בעולם. מעמד זה נלקח ממנו רק בשנת 1992 עם פתיחתו של מצפה קק.
בשנת 1953, נערכו במצפה המדידות המדויקות ביותר עד אז למדידת המרחק שלנו מגלקסיית אנדרומדה, שהראו שהמרחק לגלקסיית אנדרומדה הוא למעשה יותר מכפול מין המרחק שהעריכו החוקרים עוד קודם.
Boogie

הפקה

בשנת 1979 הוציאה להקה "הג'קסונים" את האלבום המצליח "Destiny" בחברת אפיק. במקביל, החל מייקל ג'קסון לעבוד על אלבום הסולו "Off the Wall". חברת "מוטאון" בה היו חתומים חברי הלהקה עד לשנת 1975, החליטה לנצל את גל ההצלחה על מנת להרויח כסף ממכירת אלבום אוסף של הלהקה. שישה מתוך עשרת שירי האלבום הם שירים שהוקלטו על ידי הלהקה בתהליכי ההכנה של אלבומים קודמים, אך לא פורסמו בסופו של דבר.
בדומה לאלבום "Joyful Jukebox Music", גם אלבום זה נמכר לתקופה קצרה בלבד והוא נחשב לאלבום הנדיר ביותר של הלהקה. בשנת 2001 הוציאה מוטאון את שני האלבומים בגרסה מחודשת במסגרת הסדרה "2 אלבומים בדיסק 1". האלבום יצא ב-5,000 עותקים בלבד והוא כלל גרסה של 15 דקות לשיר "Hum Along and Dance", שללא פורסמה לפני כן.